TKN บวก 4% โบรกฯเชียร์ “ซื้อ” เคาะเป้า 15 บ. คาดกำไรปีนี้โตแกร่ง 30%
TKN บวก 4% โบรกฯเชียร์ "ซื้อ" เคาะเป้า 15 บ. คาดกำไรปีนี้โตแกร่ง 30% โดย ณ เวลา 15.30 น. อยู่ที่ 11.10 บาท บวก 0.40 บาท หรือ 3.74% สูงสุดที่ 11.10 บาท ต่ำสุดที่ 10.60 บาท ด้วยมูลค่าซื้อขาย 101.10 ล้านบาท
20 ก.พ. 2562

ผู้สื่อข่าวรายงานว่า ราคาหุ้น บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ล่าสุด ณ เวลา 15.30 น. อยู่ที่ 11.10 บาท บวก 0.40 บาท หรือ 3.74% สูงสุดที่ 11.10 บาท ต่ำสุดที่ 10.60 บาท ด้วยมูลค่าซื้อขาย 101.10 ล้านบาท

ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ (14 ก.พ.) แนะนำ “ซื้อ” TKN ราคาเป้าหมาย 15 บาท/หุ้น โดยคาดการณ์กำไรไตรมาส 4/61 อยู่ในเกณฑ์เพียงทรงตัวเป็น 176 ล้านบาท ถือเป็นอีกหนึ่งไตรมาสที่ไม่น่าตื่นเต้น แม้มีข้อดีคือ รายได้เพิ่ม ต้นทุนสาหร่ายและอัตราภาษีลดลง แต่รายการที่กดดันคือ สัดส่วนค่าใช้จ่ายขาย-บริหารเทียบกับรายได้ที่สูงขึ้นจากการโหมทำการตลาดที่จีน
ขณะที่คาดว่ากำไรตลอดปี 62 จะกลับมาดี นั่นคือ อัตราการเติบโตกำไรจะกลับมาแข็งแกร่งเป็น 29.8% จากช่วงเดียวกันเมื่อปีก่อน เทียบกับปี 61 ที่ลดลง 2.7% จากช่วงเดียวกันเมื่อปีก่อน
ทั้งนี้ ได้มีการเพิ่มช่องทางการจัดจำหน่ายคือ Distributor ท้องถิ่นใหม่ในประเทศจีน ทำให้เพิ่มจำนวน Distributor เป็นทั้งหมด 3 ราย
อย่างไรก็ดี คงคำแนะนำ “ซื้อ” ด้วยราคาพื้นฐาน 15.00 บาท ซึ่งประเมินด้วย P/E ปี 62 ที่ 25 เท่า ราคาปิดมีส่วนเพิ่มได้อีก 34%